Shuhari

**Shuhari** (守破離) ye un conceutu de les artes marciales xaponeses que describe les tres etapes del aprendimientu, o camín haza la maestría. Aplícase tamién en Xapón al procesu d'aprendimientu n’otres artes y oficios.

## Etimoloxía

El términu *shuhari* nun ye propiamente una pallabra, sinón una amestadura de tres caráuteres independientes. El conxuntu d'estos tres kanjis pue traducise aproximao como "primero aprender, dempués dixebrase, y finalmente trescender". Esto interprétase como: “siguir les enseñances, adautar les enseñances y superar les enseñances”. D’esta miente:

* 守 **(Shu)**: "protexer", "obedecer". Ye la forma tradicional de llegar a la sabencia, aprendiendo les bases y les téuniques per aciu de la imitación del maestru.
* 破 **(Ha)**: "dixebrase", "separtase". Ye romper cola tradición, adautar les téuniques a les nueves realidaes, atopar nuevos enfoques.
* 離 **(Ri)**: "marchar", "degolar". Ye algamar la trescendencia. Acabóse la sabencia tradicional; yá nun hai llendes y tolos movimientos son naturales, llegándose a ser unu col espíritu ensin enferronase a les formes. Tresciéndese lo físico.

## Esplicación

El maestru d'Aikido, *Shihan* Seishiro Endo, afirmó:

"Ye conocío que, cuando aprendemos o entrenamos dalgo, vamos pasando les etapes de *shu*, *ha*, y *ri*. Estes etapes esplíquense como sigue. En *shu* repetimos les formes y nos disciplinamos al envís de que los nuesos cuerpos absuerban les formes creaes polos nuesos antepasaos. Caltenémonos fieles a les formes ensin esvianos. Llueu, na etapa d*'ha*, una vez disciplinaos p'adquirir les formes y los movimientos, facemos anovaciones. Nesti procesu les formes pueden desfacese y escartase. Pa cabu, en *ri*, separtámonos dafechu de les formes, abrimos la puerta a la téunica creativa y aportamos a una situación onde actuamos acordies colo que’l corazón/mente de nueso desea, ensin torgues anque ensin salise de les normes.”

## Historia

El conceutu de *shuhari* presentólu primero Fuhaku Kawakami como “jo-ha-kyū” nel “Tao del Té”, significando que les aiciones o esfuercios tienen qu'empezar amodo, dempués entainar, p'acabar rápido. Llueu, Zeami Motokiyo (c. 1363–c. 1443), maestru del teatru clásicu “Noh”, estendió esti conceutu a la so danza como *shuhari*, qu'había convertise tamién en parte de la filosofía del Aikido. *Shuhari* ye asina mesmo parte central de la filosofía del Shorinji Kempo.

Pue considerase *shuhari* como un conxuntu de círculos concéntricos, con Shu dientro d'Ha, y dambos dientro de Ri. Les téuniques y conocimientos fundamentales nun cambien.

Na fase Shu l'estudiante tien de siguir llealmente la instrucción d'un maestru; nun ta tovía preparáu pa percorrer y comparar caminos diferentes.

## Conceutos asemeyaos

Delles artes marciales chines o wushu, tienen un conceutu asemeyáu de tres etapes de camín a la maestría:

*地 *di* (Tierra): Son les bases. Esperimentar movimientos nos niveles básicos.
*人 *ren* (Home): Preparaos p'aprender (dellos grandes maestros de les artes marciales chines comparen la entrada nesti nivel col 1ᵉʳ Dan del sistema xaponés de graos de cintu negru).
*天 *tian* (Cielu): Pensamientu non consciente, movimientos como los elementos. Esta etapa lleva años d'entrenamientu y preparación con otros grandes maestros.

## Referencies

## Enllaces esternos

*Sensei's Library: ShuHaRi
*Shuhari nel Shorinji Kempo 
*Shuhari nel Aikido